*Csukás István játékoskönyvéből*

**Bástyalövés**

Kiolvasunk egy védőt, a többiek jó nagy kört alkotnak, kis távolságra egymástól.

A védő a kör közepére állít egy bábut (vagy két egymásra állított, üres konzervdobozt, fahasábot stb.). A labdát kidobja a körben álló egyik játékosnak. Az megcélozza a bábut, és igyekszik feldönteni a labdával. De a védő is résen van, elcsípi, elüti, elrúgja a labdát. Így dobnak sorban a körből, de lehet passzolni is, a szomszédnak dobni, s az lő, vagy átdobni a védő feje fölött stb. (A védő az elfogott labdát visszaadja, -rúgja valakinek.)

Világos, hogy jó nagy kört kell csinálnunk, hogy a védő is tudjon mozogni!

Aki eltalálta a labdával a bábut, és fel is döntötte, helyet cserél a védővel. Egy ügyes védő azonban sokáig sikerrel óvhatja a bástyát! (A védő mozoghat a körön belül, a dobók azonban nem léphetnek ki, aki megteszi, annak nem érvényes a dobása! Ha háromszor lép ki, kiáll egy játékból!)